CELEX: 32017D1213
Language: sl
Date: 2017-07-04 00:00:00
Title: Izvedbeni sklep Komisije (EU) 2017/1213 z dne 4. julija 2017 o ustanovitvi Integrirane strukturne biologije – Konzorcija evropske raziskovalne infrastrukture (Instruct-ERIC) (notificirano pod dokumentarno številko C(2017) 4507)

6.7.2017   
            
            
               SL
            
            
               Uradni list Evropske unije
            
            
               L 173/47
            
         IZVEDBENI SKLEP KOMISIJE (EU) 2017/1213
   z dne 4. julija 2017
   o ustanovitvi Integrirane strukturne biologije – Konzorcija evropske raziskovalne infrastrukture (Instruct-ERIC)
   
      
         (notificirano pod dokumentarno številko C(2017) 4507)
      
   
   (Besedilo v angleškem, češkem, danskem, francoskem, italijanskem, nizozemskem, portugalskem in slovaškem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (1) in zlasti člena 6(1)(a) Uredbe,
   ob upoštevanju naslednjega:
   
               (1)
            
            
               Belgija, Češka, Danska, Francija, Grčija, Italija, Izrael, Nizozemska, Portugalska, Slovaška, Španija, Švedska in Združeno kraljestvo ter Evropski laboratorij za molekularno biologijo (EMBL) so Komisijo zaprosili, naj ustanovi Integrirano strukturno biologijo – Konzorcij evropske raziskovalne infrastrukture (v nadaljnjem besedilu: Instruct-ERIC). Grčija, Španija in Švedska ter Evropski laboratorij za molekularno biologijo so sporočili svojo odločitev, da bodo v INSTRUCT-ERIC sprva sodelovali kot opazovalci. Dogovorili so se, da bo Združeno kraljestvo država članica gostiteljica Instruct-ERIC.
            
         
               (2)
            
            
               Ker je Združeno kraljestvo 29. marca 2017 v skladu s členom 50 Pogodbe o Evropski uniji uradno sporočilo, da namerava izstopiti iz Unije, se bosta Pogodbi z začetkom veljavnosti sporazuma o izstopu, sicer pa dve leti po uradnem obvestilu o izstopu, prenehali uporabljati za Združeno kraljestvo, razen če Evropski svet po dogovoru z Združenim kraljestvom sklene, da se navedeno obdobje podaljša. Zato se ta izvedbeni sklep brez poseganja v določbe sporazuma o izstopu uporablja le, dokler ne preneha članstvo Združenega kraljestva v Evropski uniji.
            
         
               (3)
            
            
               Če Združeno kraljestvo ne bo več država članica in brez poseganja v določbe morebitnega sporazuma o izstopu, bo uradni sedež Instruct-ERIC preseljen na ozemlje države članice ali pridružene države v skladu s členom 8(1) Uredbe (ES) št. 723/2009.
            
         
               (4)
            
            
               Komisija je v skladu s členom 5(2) Uredbe (ES) št. 723/2009 ocenila vlogo in ugotovila, da izpolnjuje zahteve iz navedene uredbe.
            
         
               (5)
            
            
               Ukrepi iz tega sklepa so v skladu z mnenjem odbora, ustanovljenega s členom 20 Uredbe (ES) št. 723/2009 –
            
         SPREJELA NASLEDNJI SKLEP:
   Člen 1
   1.   Ustanovi se Integrirana strukturna biologija – Konzorcij evropske raziskovalne infrastrukture, ki se imenuje „Instruct-ERIC“.
   2.   Osnovni elementi Statuta Instruct-ERIC so določeni v Prilogi.
   Člen 2
   Ta sklep je naslovljen na Kraljevino Belgijo, Češko republiko, Kraljevino Dansko, Francosko republiko, Italijansko republiko, Državo Izrael, Kraljevino Nizozemsko, Portugalsko republiko, Slovaško republiko ter Združeno kraljestvo Velika Britanija in Severna Irska.
   
      V Bruslju, 4. julija 2017
      
         
            Za Komisijo
         
         Carlos MOEDAS
         
            Član Komisije
         
      
   
   
      (1)  UL L 206, 8.8.2009, str. 1.
   
      PRILOGA
      
         OSNOVNI ELEMENTI STATUTA INSTRUCT-ERIC
      
      
         Naslednji členi in odstavki členov Statuta INSTRUCT-ERIC pomenijo osnovne elemente v skladu s členom 6(3) Uredbe (ES) št. 723/2009
      1.   Cilji in dejavnosti
      (člen 4 Statuta Instruct-ERIC)
      
               
                  1.
               
               
                  Cilj Instruct-ERIC je vzpostaviti in upravljati razpršeno vseevropsko raziskovalno infrastrukturo, imenovano Instruct, ter zlasti:
                  
                              (a)
                           
                           
                              omogočiti razvoj integrativne strukturne celične biologije;
                           
                        
                              (b)
                           
                           
                              omogočiti nadzorovan dostop do vrhunskih evropskih zmogljivosti in specialističnega strokovnega znanja na področju strukturne biologije;
                           
                        
                              (c)
                           
                           
                              spodbujati razvoj tehnologije Instruct ter
                           
                        
                              (d)
                           
                           
                              zagotoviti usposabljanje za integrativne tehnike na področju strukturne biologije.
                           
                        
            
               
                  2.
               
               
                  S tem namenom Instruct-ERIC izvaja in usklajuje različne dejavnosti, med drugim tudi:
                  
                              (a)
                           
                           
                              tiste, ki jih ponujajo centri Instruct, kot so zagotavljanje infrastrukture skupnosti uporabnikov strukturne biologije, ter druge dejavnosti Instruct v zvezi z usposabljanjem, mreženjem in razširjanjem;
                           
                        
                              (b)
                           
                           
                              ustanovitev in upravljanje vozlišča Instruct, ki zagotavlja osrednjo usklajevalno vlogo za vse dejavnosti Instruct, ki jih ponujajo centri Instruct;
                           
                        
                              (c)
                           
                           
                              zagotovitev dostopa do infrastrukture strukturne biologije v centrih Instruct z uporabo spletnega portala Instruct, ki vključuje medsebojne strokovne preglede, in časovno razporejanje dostopa, rezerviranega za uporabnike Instruct, ki ga izvaja center Instruct;
                           
                        
                              (d)
                           
                           
                              usklajevanje tečajev usposabljanja in delavnic o tehnikah in metodah, pomembnih za strukturno celično biologijo, ki ga izvaja vozlišče Instruct, s čimer se omogoča razširjanje strokovnega znanja, spodbujanje izmenjave in sorazvoj z industrijo;
                           
                        
                              (e)
                           
                           
                              usklajevanje skupnih programov med centri Instruct, ki ga izvaja vozlišče Instruct, pri čemer ti programi podpirajo nove tehnične in tehnološke pristope, ki omogočajo boljše povezovanje med tehnologijami strukturne biologije;
                           
                        
                              (f)
                           
                           
                              usklajevanje programov s podjetji, ki razvijajo inovativne tehnologije strukturne biologije, da se omogočita njihovo učinkovito uvajanje v centrih Instruct ter dostop do njih za akademske in industrijske raziskovalce v Evropi;
                           
                        
                              (g)
                           
                           
                              povezovanje skupnosti za strukturno, celično in sistemsko biologijo z usklajevanjem skupnih dejavnosti, vključno s sejami, konferencami in delavnicami;
                           
                        
                              (h)
                           
                           
                              vse druge povezane ukrepe, ki prispevajo h krepitvi raziskovalnih dejavnosti v evropskem raziskovalnem prostoru.
                           
                        
            
               
                  3.
               
               
                  Instruct-ERIC gradi in deluje na neprofitni podlagi z namenom nadaljnjega spodbujanja inovacij ter prenosa znanja in tehnologije. V omejenem obsegu lahko opravlja tudi gospodarske dejavnosti, če so tesno povezane z njegovo glavno nalogo in ne ogrožajo njenega izpolnjevanja.
               
            2.   Ustanovitev Instruct-ERIC
      (člen 2 Statuta Instruct-ERIC)
      
               
                  1.
               
               
                  Ustanovi se evropska raziskovalna infrastruktura, ki se imenuje „Integrirana strukturna biologija“, v nadaljnjem besedilu: Instruct.
               
            
               
                  2.
               
               
                  Instruct ima pravno obliko Konzorcija evropske raziskovalne infrastrukture (ERIC), ustanovljenega v skladu z določbo uredbe o ERIC (ES) št. 723/2009, kakor je bila spremenjena z Uredbo Sveta št. 1261/2013 (1), in se imenuje „Instruct-ERIC“.
               
            3.   Sedež
      (člen 3 Statuta Instruct-ERIC)
      Uradni sedež Instruct-ERIC je v Oxfordu, v Združenem kraljestvu.4.   Trajanje
      (člen 29 Statuta Instruct-ERIC)
      Instruct-ERIC se ustanovi za nedoločen čas. V skladu s členom 30 se lahko likvidira.5.   Likvidacija
      (člen 30 Statuta Instruct-ERIC)
      
               
                  1.
               
               
                  Instruct-ERIC se likvidira na podlagi sklepa sveta v skladu s členom 13.
               
            
               
                  2.
               
               
                  Instruct-ERIC takoj, vsekakor pa najpozneje v desetih dneh po sprejetju sklepa o likvidaciji in ponovno ob zaprtju Instruct-ERIC o sklepu uradno obvesti Evropsko komisijo.
               
            
               
                  3.
               
               
                  Sredstva, ki ostanejo po plačilu dolgov Instruct-ERIC, se porazdelijo med člane sorazmerno s seštevkom njihovih letnih denarnih prispevkov v Instruct-ERIC. Obveznosti, ki ostanejo po likvidaciji, vključno s sredstvi Instruct-ERIC, se porazdelijo med člane sorazmerno s seštevkom njihovih letnih denarnih prispevkov v Instruct-ERIC in ne presegajo zneska enega letnega prispevka.
               
            
               
                  4.
               
               
                  Instruct-ERIC preneha obstajati z dnem, ko Evropska komisija objavi ustrezno obvestilo v Uradnem listu Evropske unije.
               
            6.   Odgovornost
      (člen 21 Statuta Instruct-ERIC)
      
               
                  1.
               
               
                  Instruct-ERIC je odgovoren za svoje dolgove.
               
            
               
                  2.
               
               
                  Člani niso solidarno odgovorni za dolgove Instruct-ERIC.
               
            
               
                  3.
               
               
                  Finančna odgovornost vsakega člana za dolgove in obveznosti Instruct-ERIC je omejena na njegove prispevke v Instruct-ERIC, kot so določeni v Prilogi 2.
               
            
               
                  4.
               
               
                  Instruct-ERIC sklene potrebna zavarovanja, da se pokrijejo tveganja v zvezi z njegovo gradnjo in delovanjem.
               
            7.   Politika dostopa
      (člen 25 Statuta Instruct-ERIC)
      
               
                  1.
               
               
                  Vsak član, ki gosti enega ali več centrov Instruct, uspešnim vložnikom zagotovi dostop do infrastrukture, za katerega se uporablja postopek odobritve dostopa. Vsak center Instruct opredeli del svojih infrastrukturnih zmogljivosti, ki jih da na voljo za projekte z dostopom, odobrenim s strani Instruct. Predloge za dostop do Instruct-ERIC odobri odbor za dostop na podlagi mednarodnega strokovnega pregleda, katerega glavno gibalo je predvsem znanstvena odličnost ter ki upošteva tudi tehnično in operativno izvedljivost.
               
            
               
                  2.
               
               
                  Zagotavljanje storitev dostopa nadzoruje direktor, ki upošteva:
                  
                              (a)
                           
                           
                              znanstveni (medsebojni strokovni) pregled projekta;
                           
                        
                              (b)
                           
                           
                              logistično oceno, ki jo izvedejo centri Instruct, ki sodelujejo pri tehnični izvedljivosti projekta, pričakovani časovni okvir ter časovni razpored dela v centru ter
                           
                        
                              (c)
                           
                           
                              vire, bodisi finančne bodisi v naravi, ki jih center Instruct in vozlišče Instruct dasta na voljo in so potrebni za zahtevani dostop, zlasti zmogljivost za dostop do Instruct v zahtevanem centru Instruct, ter zadostna sredstva za osrednji dostop, ki ga upravlja vozlišče Instruct.
                           
                        
            
               
                  3.
               
               
                  Instruct-ERIC sprejema predloge vseh uporabnikov za dostop do infrastrukture Instruct-ERIC.
               
            
               
                  4.
               
               
                  Instruct-ERIC zagotovi, da prosti dostop raziskovalcev iz ustanov članov vključuje dostop do podatkov, orodij in storitev, ki jih ponujajo centri Instruct. Uporabniki članov se lahko prijavijo za dostop, ki ga financira Instruct-ERIC, do infrastrukture, tečajev usposabljanja, delavnic, konferenc ali drugih dejavnosti, ki jih ponuja in podpira Instruct-ERIC. Dostop do podatkov in orodij je urejen s politikama Instruct-ERIC o upravljanju podatkov in o bioloških pripravkih, v primeru skupnega dela pa s sporazumom med vsemi uporabniki, kot določa člen 27.
               
            
               
                  5.
               
               
                  Uporabniki iz držav, ki niso člani, lahko zaprosijo za dostop prek sistema predlogov. Za akademske ali predkonkurenčne raziskave se za dostop zaračuna akademska pristojbina. Akademske pristojbine se lahko zaračunajo tudi nekomercialnim uporabnikom, ki zahtevajo dostop prek medvladne organizacije in prihajajo iz držav, ki niso člani.
               
            
               
                  6.
               
               
                  Uporabnikom, ki zahtevajo dostop do infrastrukture Instruct za lastniške raziskave, se zaračuna komercialna pristojbina za dostop. V tem primeru podatki, ki so pridobljeni z dostopom, pripadajo uporabniku, ki mu teh podatkov ni treba razkriti ali objaviti.
               
            
               
                  7.
               
               
                  Pri dostopu imajo vedno prednost člani.
               
            
               
                  8.
               
               
                  Uporabniki infrastrukture Instruct-ERIC za nelastniške raziskave soglašajo z objavo podatkov, pridobljenih z dostopom, in podatke dajo na voljo javnosti.
               
            8.   Neodvisni znanstveni svetovalni odbor (NZSO)
      (člen 17 Statuta Instruct-ERIC)
      
               
                  1.
               
               
                  NZSO se ustanovi za svetovanje svetu o vseh znanstvenih in strateških zadevah, ki so pomembne za Instruct-ERIC. Pregleduje uspešnost centrov Instruct, da bi svetu Instruct zagotovil priporočila o odobritvi ali ukinitvi raziskovalnih ustanov v obliki centrov Instruct ter mu svetoval o napredku ter prihodnjih strateških in znanstvenih ciljih, potrebah in priložnostih ob upoštevanju svetovnega okvira.
               
            
               
                  2.
               
               
                  NZSO sestavlja vsaj pet in največ osem znanstvenih in tehničnih strokovnjakov, ki jih imenuje svet. Med svojimi člani z navadno večino izvoli predsednika. Mandat imenovanega predsednika se samodejno podaljša, da lahko zaključi svoje obdobje predsedovanja. Člani NZSO niso neposredno vključeni v upravljanje Instruct-ERIC in so običajno strokovnjaki z območij zunaj Evrope. Člane NZSO lahko svetu predlaga direktor. Vsa morebitna navzkrižja interesov je treba pojasniti, preden jih obravnava svet. Člani NZSO so imenovani za triletno obdobje z možnostjo enkratnega podaljšanja za eno do tri leta. Podpisati morajo sporazum o nerazkrivanju podatkov, in sicer najpozneje trideset dni po njihovem imenovanju ali pred morebitno izmenjavo zaupnih informacij, kar koli nastopi prej.
               
            
               
                  3.
               
               
                  NZSO se sestane vsaj enkrat na leto, da oceni splošni znanstveni in strateški napredek, ki ga je Instruct-ERIC dosegel glede na svojo znanstveno vizijo in druge izzive.
               
            
               
                  4.
               
               
                  Instruct-ERIC po navodilih sveta članom NZSO povrne upravičene potne stroške in stroške nastanitve.
               
            9.   Politika razširjanja
      (člen 26 Statuta Instruct-ERIC)
      
               
                  1.
               
               
                  Instruct-ERIC je spodbujevalec raziskovalnih dejavnosti in na splošno spodbuja čim bolj prost dostop do podatkov raziskav. Ne glede na to načelo Instruct-ERIC spodbuja visokokakovostne raziskave in prek dejavnosti usposabljanja podpira kulturo „dobre prakse“.
               
            
               
                  2.
               
               
                  Instruct-ERIC na splošno spodbuja raziskovalce k zagotavljanju javne dostopnosti rezultatov raziskav in od vseh uporabnikov zahteva, da ustrezno navedejo Instruct-ERIC kot vir.
               
            
               
                  3.
               
               
                  Politika razširjanja opredeljuje različne ciljne skupine, Instruct-ERIC pa za doseganje ciljne publike uporablja različne kanale, kot so spletni portali, glasilo, delavnice, udeležba na konferencah, članki v revijah, dnevnem tisku in družbenih medijih.
               
            
               
                  4.
               
               
                  V publikacijah, ki so rezultat dejavnosti, ki jih podpira Instruct-ERIC, mora biti navedena podpora osebja in uporaba eksperimentalnih virov Instruct-ERIC.
               
            10.   Politike upravljanja podatkov, intelektualne lastnine in bioloških pripravkov
      (člen 27 Statuta Instruct-ERIC)
      
               
                  1.
               
               
                  Na splošno imajo prednost načela javnih virov in prostega dostopa.
               
            
               
                  2.
               
               
                  Vsi podatki, pridobljeni z dejavnostmi Instruct-ERIC, bi morali najprej ostati last znanstvenika, ki jih je ustvaril, ali institucije, pri kateri je zaposlen. Glede na prej obstoječe obveznosti, tudi do različnih ustanov, donatorskih agencij ali drugih tretjih oseb, se v zvezi z uporabniki infrastrukture Instruct lahko zahteva, da se pred začetkom dela sklenejo sporazumi o pravicah intelektualne lastnine. Uporabniki so izključno odgovorni za varstvo intelektualne lastnine uporabnikov.
               
            
               
                  3.
               
               
                  Kadar je omogočen dostop do infrastrukture Instruct-ERIC za skupne projekte, uporabniki soglašajo s skupnim lastništvom eksperimentalnih podatkov ali materialov, preden se začne delo na podlagi dostopa. Uporabniki so odgovorni za skupno varstvo intelektualne lastnine vseh uporabnikov v okviru skupnega dela.
               
            
               
                  4.
               
               
                  Instruct-ERIC pripravi smernice (v obliki svojih politik upravljanja podatkov in bioloških pripravkov) za uporabnike infrastrukture Instruct-ERIC, s katerimi zagotovi, da raziskave, ki se izvajajo z uporabo materiala, dostopnega prek Instruct-ERIC, potekajo v okviru, ki, kolikor to omogočajo veljavni zakoni in predpisi države gostiteljice, priznava pravice lastnikov podatkov in pravice posameznikov do zasebnosti, lastništvo podatkov in orodij, ustvarjenih z dejavnostmi Instruct-ERIC, pa mora biti jasno opredeljeno.
               
            11.   Politika zaposlovanja
      (člen 28 Statuta Instruct-ERIC)
      
               
                  1.
               
               
                  Instruct-ERIC lahko zaposluje osebje, ki ga imenuje in razrešuje direktor.
               
            
               
                  2.
               
               
                  Svet odobri kadrovski načrt, ki ga direktor pripravi ob odobritvi delovnega načrta.
               
            
               
                  3.
               
               
                  Direktor svetu vnaprej zagotovi informacije o prostih delovnih mestih in kadrovskem načrtu. Svet odloči, za katera mesta je potrebna njegova odobritev v zvezi z izbranimi kandidati.
               
            
               
                  4.
               
               
                  Izbirni postopki za delovna mesta Instruct-ERIC so pregledni, nediskriminacijski in pri njih se upoštevajo enake možnosti za zaposlitev in pozitivni ukrepi v skladu z veljavnim delovnim pravom. Če se ponudijo pogodbe o zaposlitvi, se pri njih upošteva nacionalna zakonodaja države, v kateri se osebje zaposli.
               
            12.   Politika javnega naročanja
      (člen 24(1) Statuta Instruct-ERIC)
      Svet odobri podrobna pravila o postopkih javnega naročanja in merila, ki jih mora upoštevati Instruct-ERIC. Pri tej politiki javnega naročanja se upoštevajo načela preglednosti, sorazmernosti, vzajemnega priznavanja, enakega obravnavanja in nediskriminacije.
      
         (1)  Uredba Sveta (EU) št. 1261/2013 z dne 2. decembra 2013 o spremembi Uredbe (ES) št. 723/2009 o pravnem okviru Skupnosti za Konzorcij evropske raziskovalne infrastrukture (ERIC) (UL L 326, 6.12.2013, str. 1).